दरभंगा। पग-पग पोखरि माछ-मखान स प्रख्यात दरभंगा लेल आइ पोखरि मात्र दुर्गंध क जगह बनि गेल अछि। कई सौ पोखरि त शहर स पिछला 20 साल मे गायब भ चुकल अछि। शहर स लुप्त भ रहल पोखरि कए बचेबाक संगहि दुर्गंध दैत पोखरि क सौंदर्यीकरण लेल सेहो प्रयास शुरू अछि। सरकार तक इ मांग पहुंचबा मे देर जरूर भेल, मुदा काफी प्रयासक बाद तैयार भेल दरभंगा लेक डेवलपमेंट प्रोजक्ट कए पहिने राज्य सरकार आ आब केंद्र सरकार सेहो एक झटका मे मंजूरी द देलक अछि। एहि प्रस्ताव कए मंजूरी भेटलाक बाद आब एकर डीपीआर तैयार करबाक काज शुरू होएत। दरभंगा शहरक स्वरूप निर्धारण मे इ परियोजना काफी महत्वपूर्ण योगदान दैत। एहि परियोजना कए पूरा भेला स जतए दरभंगा कए पुरान पहचान भेटत, ओतहि पर्यटनक क्षेत्र मे सेहो शहर लंबा छलांग लगा सकैत अछि।
 दरभंगाक विधायक संजय सरावगी के अनुसार एहि परियोजना कए केंद्र क मंजूर स शहरवासी क एकटा पुरान मांग पूरा भेल अछि। इ'समाद स खास तौर पर गप करैत सरावगी कहला जे ताहि परियोजना क महत्व कए देखैत आम जनता कए सेहो एकर स्वरूप निर्धारण मे शामिल करबाक इच्छा अछि। आम लोकक दायित्व बनैत अछि जे एहि पोखरिक विकास कोना कैल जाए ताहि पर अपन विचार स सरकार कए अवगत कराबथि।
 ओ कहला जे एहि योजनाक तहत शहरक तीनटा मुख्य पोखरि हराही, दिग्घी आ गंगासागर कए सौंदर्यीकरण कैल जाएत। ओ कहला जे एहि परियोजनाक तहत एहि तीनू पोखरि कए सबस पहिने प्रदूषणमुक्त कैल जाएत, ओकर बाद एकर चारूकात पार्कनुमा टहलबा योग्य पथ, नौका-विहार आ जलक्रिया स संबंधित आयोजन स्थलक निर्माण कैल जाएत। मुदा एहि मे आओर बहुत किछु जोडल जा सकैत अछि। अगर आम आ खास लोक एहि परियोजना पर अपन विचार दथि त हुनक राय कए प्रमुखता देल जाएत। स्थानीय विधायक क कहब अछि जे एहि पोखरि सब कए विकसित करबाक सपना आम जनता क आंखि मे अछि, एहन मे सवाल अछि जे दरभंगा कए एहि पोखरि सब कए कोना सजाउल जाए इ तय करबाक जिम्मा कोनो एकटा एजेंसी पर किया छोडल जाए। एहि पोखरि सब कए कोना विकसित कैल जाए इ सलाह लेबा लेल सरकार तैयार अछि आ हर आम आओर खास क इ दायित्व अछि जे ओ किछु न किछु सलाह सरकार कए दथि। एहन मे इ'समाद एकटा सेतु भ सकैत अछि जाहि ठाम लोक अपन सलाह द सकैत छथि। ओ कहला जे दरभंगा कए एकटा विकसित रूप देबा मे हर आदमी क योगदान महत्वपूर्ण स्थान रखैत अछि।
 ओ कहला जे ओ एहि परियोजना कए तैयार करेबा लेल बहुत मेहनत केलथि अछि आ शहर क विकास लेल ओ जी जान स लागल छथि। ओ कहला जे हुनकर इ सबटा प्रयास दरभंगा कए आन महानगर सन बनेबाक सपना कए पूरा करबा लेल अछि। ओ कहला जे दरभंगा एकटा विकसित शहर छल आ एकरा फेर स ओहि रूप मे अनबा लेल ओ एक- एक डेग बढा रहल छथि। ओ कहला जे हुनक प्रयास स राज्य सरकार दरभंगा मे तारामंडल निर्माण करा रहल अछि, जेकर स्वरूप इ'समाद सबहक सामने आनि चुकल अछि। संगहि राज्य सरकार राज शमसान माधेश्वर परिसर लेल छह करोड आ लक्ष्मीविलास पैलेस झील लेल दू करोड टका आवंटित क देलक अछि। एहि दूनू ठामक सौंदर्यीकरण लेल डीपीआर तैयार भ रहल अछि। उम्मीद कैल जा सकैत अछि जे अगिला साल एहि परियोजना पर काज शुरू भ जाएत। ओ कहला जे दरभंगा मेडिकल कॉलेज आ अस्पताल क सौंदर्यीकरण लेल सेहो राज्य सरकार टका देलक अछि। जाहि स मेडिसिन वार्ड परिसर मे कैफेटेरिया क निर्माण कैल जाएत। एहि लेल करीब दू करोड टका देल गेल अछि। मेडिकल कॉलेज मे जल-जमाव आ गंदगी कए खत्म करबा लेल पार्क आ अन्य आधारभूत संरचना लेल प्रयास कैल जा रहल अछि। स्थानीय विधायक कहला जे दरभंगा क विकास लेल राज्य पर्यटन विभाग आ मुख्यमंत्री शहरी विकास योजनाक तहत टका क प्रावधान कराउल जा रहल अछि। उम्मीद अछि एहि सब परियोजना कए पूरा भेला पर शहरक लोक कए मनोरंजन लेल कईटा स्थान उपलब्ध भ सकत संगहि शहर कए एकटा नव स्वरूप आ पहचान भेटत।
 नोट- एहि संबंध में फेसबुक क निम्नलिखित ग्रुप आ पेज पर सेहो आमजन स राय लेल जा रहल अछि।
 ;;;;;;;;;;;;;;;;;;;;;;;;;;;;;;;;;;;;;;;;;;